**Θεσσαλονίκη: 14.07.2025**

**ΔΕΛΤΙΟ ΤΥΠΟΥ**

**«Ολοκληρωμένες Υπηρεσίες Υποστήριξης για Άτομα με Αναπηρία, Χρόνιες Παθήσεις και τις οικογένειές τους στον Δήμο Θεσσαλονίκης»**

Από τον Μάρτιο του 2025 ο [**Δήμος Θεσσαλονίκης**](https://thessaloniki.gr/) και το Ινστιτούτο της Εθνικής Συνομοσπονδίας Ατόμων με Αναπηρία και Χρόνιες Παθήσεις, [**ΙΝ-ΕΣΑμεΑ**](https://www.in-esamea.gr/el), υλοποιούν την Πράξη **«Ολοκληρωμένες Υπηρεσίες Υποστήριξης για Άτομα με Αναπηρία, Χρόνιες Παθήσεις και τις οικογένειές τους στον Δήμο Θεσσαλονίκης»** με ΚΩΔ. ΟΠΣ (MIS) 6018248 και συγχρηματοδότηση από το Ευρωπαϊκό Κοινωνικό Ταμείο (ΕΚΤ), στο πλαίσιο του Επιχειρησιακού Προγράμματος **«Κεντρική Μακεδονία 2021-2027».**

Η Πράξη αφορά την παροχή ολοκληρωμένων υπηρεσιών κοινωνικής φροντίδας και υποστήριξης σε άτομα με αναπηρία, χρόνιες παθήσεις και τις οικογένειές τους. Οι υπηρεσίες αυτές αποσκοπούν στο να συμβάλλουν στην καταπολέμηση των διακρίσεων και στην προώθηση και προστασία όλων των ανθρωπίνων και συνταγματικά κατοχυρωμένων δικαιωμάτων, όπως αυτά καθιερώνονται από τη Σύμβαση των Ηνωμένων Εθνών για τα δικαιώματα των ατόμων με αναπηρίες, η οποία κυρώθηκε από την Ελληνική Πολιτεία με το Ν. 4074/2012. Επιπροσθέτως, η Πράξη στοχεύει στην άρση των εμποδίων και του κοινωνικού αποκλεισμού των ωφελούμενων, στην προώθηση της κοινωνικής τους ένταξης και τη διαμόρφωση μίας συμπεριληπτικής τοπικής κοινωνίας που θα αποτελέσει υπόδειγμα για τους Δήμους της χώρας.

Tο [**ΙΝ-ΕΣΑμεΑ**](https://www.in-esamea.gr/el),ο επίσημα εκπαιδευτικός και ερευνητικός φορέας του αναπηρικού κινήματος της χώρας, είναι υπεύθυνο για την υλοποίηση του **Yποέργου 1 «Υπηρεσίες υποστήριξης για άτομα με αναπηρία, χρόνιες παθήσεις και τις οικογένειές τους που διαβιούν στον Δήμο Θεσσαλονίκης»**.

Στο πλαίσιο εφαρμογής του **Υποέργου 1** θα υλοποιηθούν δράσεις συμβουλευτικής υποστήριξης που περιλαμβάνουν τις παρακάτω ενέργειες:

* Συναντήσεις Ενημέρωσης και Ευαισθητοποίησης με στόχο την ενεργοποίηση και κινητοποίηση στελεχών των υπηρεσιών, φορέων και οργανώσεων που δραστηριοποιούνται εντός του Δήμου Θεσσαλονίκης.
* Help Desk για ζητήματα αναπηρίας με στόχο την παροχή πληροφόρησης και υποστήριξης σε ζητήματα που αφορούν στα δικαιώματα των ατόμων με αναπηρία, χρόνιες παθήσεις και τις οικογένειές τους.
* Συμβουλευτική υποστήριξη και ενδυνάμωση για κάθε άτομο με αναπηρία, χρόνιες παθήσεις ή και μέλη των οικογενειών τους.

Ο [**Δήμος Θεσσαλονίκης**](https://thessaloniki.gr/), ο οποίος παρέχει στους πολίτες του ένα δίκτυο δομών κοινωνικής πολιτικής και πρόνοιας με στόχο τη βελτίωση της ποιότητας ζωής τους, με υπηρεσίες που απευθύνονται σε ευπαθείς ομάδες πληθυσμού, είναι υπεύθυνος για την υλοποίηση του **Υποέργου 2 «Δημιουργικά εργαστήρια για άτομα με αναπηρία»**.

Στο πλαίσιο εφαρμογής του **Υποέργου 2** θα υλοποιηθούν:

* Δημιουργικά εργαστήρια με στόχο την ενθάρρυνση της ομαδικότητας και της συνεργασίας για ένα κοινό σκοπό, την προστασία και την προώθηση των δικαιωμάτων των ατόμων με αναπηρία ή/και χρόνιες παθήσεις. Κύριος σκοπός της υπηρεσίας είναι τα άτομα με αναπηρία να κατανοήσουν και να προωθήσουν τη σύγχρονη προσέγγιση της αναπηρίας, δηλαδή τη δικαιωματική προσέγγιση, μέσα από την τέχνη. Επίσης, ο Δήμος θα αποτελέσει την οριζόντια δομή, που ως μόνιμος θεσμός θα ενεργοποιήσει τον πολυποίκιλο χώρο της αναπηρίας μέσα από ενέργειες δικτύωσης, εταιρικότητας, συνέργειας και συνεργασίας.

Συμπερασματικά, ο[**Δήμος Θεσσαλονίκης**](https://thessaloniki.gr/) και το [**ΙΝ-ΕΣΑμεΑ**](https://www.in-esamea.gr/el) θα παρέχουν από έμπειρα Στελέχη διαφόρων ειδικοτήτων, όπως Κοινωνικοί Λειτουργοί, Ψυχολόγοι, Παιδαγωγοί και άλλοι Επιστήμονες, ολοκληρωμένες υπηρεσίες κοινωνικής φροντίδας και υποστήριξης στα άτομα με αναπηρία, χρόνιες παθήσεις και τις οικογένειές τους που διαβιούν στον Δήμο, με στόχο τη βελτίωση της ποιότητας της ζωής τους, την αποϊδρυματοποίηση, την ενδυνάμωσή τους και τη συμπεριληπτική εξυπηρέτησή τους. Επιπροσθέτως, μέσα από κοινές δράσεις δημοσιότητας αναμένεται η ενημέρωση και ευαισθητοποίηση του κοινού σε ζητήματα αναπηρίας.